สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 25 พ.ค.60
26 พ.ค. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (25 พ.ค.) ขณะที่ดัชนี Nasdaq และ S&amp;P 500 ปิดที่ระดับสูงสุดเป็นประวัติการณ์ โดยตลาดได้แรงหนุนจากการพุ่งขึ้นของหุ้นกลุ่มค้าปลีก หลังจากบริษัทเบสท์ บาย ห้างค้าปลีกสินค้าอิเล็กทรอนิกส์รายใหญ่ของสหรัฐได้เปิดเผยผลประกอบการที่แข็งแกร่งเกินคาด นอกจากนี้ ตลาดยังคงได้รับแรงหนุนจากการที่นักลงทุนขานรับรายงานการประชุมของธนาคารกลางสหรัฐ (เฟด) ประจำเดือนพ.ค. ซึ่งบ่งชี้ถึงแนวโน้มการปรับขึ้นอัตราดอกเบี้ยแบบค่อยเป็นค่อยไป
ดัชนีเฉลี่ยอุตสาหกรรมดาวโจนส์ปิดที่ 21,082.95 จุด เพิ่มขึ้น 70.53 จุด หรือ +0.34% ดัชนี S&amp;P 500 ปิดที่ 2,415.07 จุด เพิ่มขึ้น 10.68 จุด หรือ +0.44% และดัชนี Nasdaq ปิดที่ 6,205.26 จุด เพิ่มขึ้น 42.23 จุด หรือ +0.69%
 
ตลาดหุ้นยุโรปปิดลบ เมื่อคืนนี้ (25 พ.ค.) เนื่องจากหุ้นกลุ่มพลังงานร่วงลง หลังจากราคาน้ำมันดิบทรุดตัวลงอย่างหนัก อันเนื่องมาจากความผิดหวังต่อมติการประชุมกลุ่มประเทศผู้ส่งออกน้ำมัน (โอเปก) และประเทศนอกกลุ่มโอเปก ที่ขยายเวลาปรับลดกำลังการผลิตออกไปอีกเพียง 9 เดือน โดยไม่มีการปรับลดกำลังการผลิตมากขึ้น
ดัชนี Stoxx Europe 600 ลดลง 0.1% ปิดที่ 392.14 จุด
ดัชนี CAC-40 ตลาดหุ้นฝรั่งเศสปิดที่ 5,337.16 จุด ลดลง 4.18 จุด หรือ -0.08% ดัชนี DAX ตลาดหุ้นเยอรมันปิดที่ระดับ 12,621.72 จุด ลดลง 21.15 จุด หรือ -0.17% และดัชนี FTSE 100 ตลาดหุ้นลอนดอนปิดที่ 7,517.71 จุด เพิ่มขึ้น 2.81 จุด หรือ +0.04%
 
ตลาดหุ้นลอนดอนปิดขยับขึ้น เมื่อคืนนี้ (25 พ.ค.) ด้วยอานิสงส์จากการที่เงินสกุลปอนด์อ่อนค่า ซึ่งช่วยสกัดการร่วงลงของหุ้นกลุ่มพลังงาน หลังกลุ่มประเทศผู้ส่งออกน้ำมัน (โอเปก) และประเทศนอกกลุ่มโอเปก ตกลงกันที่จะขยายเวลาปรับลดกำลังการผลิตเพียง 9 เดือน นอกจากนี้ยังไม่ปรับลดเพดานการผลิตให้มากขึ้น
ดัชนี FTSE 100 เพิ่มขึ้น 2.81 จุด หรือ +0.04% ปิดที่ 7,517.71 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เกือบ5% เมื่อคืนนี้ (25 พ.ค.) เนื่องจากนักลงทุนผิดหวังต่อผลการประชุมของกลุ่มประเทศผู้ส่งออกน้ำมัน (โอเปก) และประเทศนอกกลุ่มโอเปก ซึ่งมีมติขยายเวลาปรับลดกำลังการผลิตออกไปอีกเพียง 9 เดือน โดยไม่มีการปรับลดกำลังการผลิตมากขึ้น
สัญญาน้ำมันดิบ WTI ส่งมอบเดือนก.ค. ร่วงลง 2.46 ดอลลาร์ หรือ 4.8% ปิดที่ 48.90  ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. ดิ่งลง 2.50 ดอลลาร์ หรือ 4.6% ปิดที่ 51.46 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (25 พ.ค.) เนื่องจากนักลงทุนเข้าช้อนซื้อเก็งกำไรหลังจากสัญญาทองคำปิดร่วงลงติดต่อกัน 2 วันทำการก่อนหน้านี้ นอกจากนี้ สัญญาทองคำยังได้แรงหนุนจากการเปิดเผยรายงานการประชุมประจำเดือนพ.ค.ของธนาคารกลางสหรัฐ (เฟด) ที่บ่งชี้ว่า เฟดจะใช้ความระมัดระวังในการปรับขึ้นอัตราดอกเบี้ย
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 3.3 ดอลลาร์ หรือ 0.26% ปิดที่ระดับ 1,256.4 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 7.6 เซนต์ หรือ 0.44% ปิดที่ 17.193 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 5.6 ดอลลาร์ หรือ 0.59% ปิดที่ 952.9 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 7.30 ดอลลาร์ หรือ 1% ปิดที่ 768.50 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (25 พ.ค.) ด้วยแรงหนุนจากข้อมูลตลาดแรงงานที่สดใสของสหรัฐ
ดอลลาร์แข็งค่าขึ้นเมื่อเทียบกับเยน ที่ระดับ 111.82 เยน จากระดับ 111.76 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9732 ฟรังก์สวิส จากระดับ 0.9746 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1204 ดอลลาร์ จากระดับ 1.1201 ดอลลาร์ ในขณะที่ปอนด์อ่อนค่าลงแตะ 1.2938 ดอลลาร์ จากระดับ 1.2949 ดอลลาร์ และดอลลาร์ออสเตรเลียอ่อนค่าลงที่ระดับ 0.7455 ดอลลาร์ จากระดับ 0.7486 ดอลลาร์